b'\n_START_ARTICLE_\nJuhani Linnovaara\n_START_PARAGRAPH_\nPertti Ensio Juhani Linnovaara (s. 7. tammikuuta 1934 H\xc3\xa4meenlinna) on suomalainen kuvataiteilija. H\xc3\xa4net tunnetaan muun muassa surrealistisista t\xc3\xb6ist\xc3\xa4\xc3\xa4n, joissa on usein my\xc3\xb6s huumoria. Linnovaara on kansainv\xc3\xa4lisesti tunnetuimpia suomalaisia nykymaalareita._NEWLINE_Linnovaaran ura alkoi 1950-luvulla realistisilla, melkein fotorealistisilla asetelma- ja maisemamaalauksilla. 1970-luvun alussa h\xc3\xa4n teki sarjan \xe2\x80\x9dhistoriallisia muotokuvia\xe2\x80\x9d joiden tyyli ja v\xc3\xa4rimaailma olivat menneilt\xc3\xa4 aikakausilta, mutta hahmoina esiintyi sympaattisia sammakkomaisia sarjakuvasankareihin rinnastuvia olioita. Ensimm\xc3\xa4inen yksityisn\xc3\xa4yttely h\xc3\xa4nell\xc3\xa4 oli Porvoossa 1953. Pariisin nuorten biennaalin p\xc3\xa4\xc3\xa4palkinnon h\xc3\xa4n sai 1969 ja edusti Suomea Venetsian biennaalissa 1970._NEWLINE_Linnovaara on suunnitellut koruja Lapponia Jewelryllel ja tehnyt maalausten lis\xc3\xa4ksi veistoksia. Veistos K\xc3\xa4velyll\xc3\xa4 her\xc3\xa4tti huomiota Venetsian biennaalissa 1970._NEWLINE_Linnovaaralle my\xc3\xb6nnettiin Pro Finlandia -mitali vuonna 1971 ja professorin arvonimi 1994. Lis\xc3\xa4ksi h\xc3\xa4n oli Helsingin juhlaviikkojen Vuoden taiteilija 1978.'